Câți bani a scos din buzunar un cerșetor din Sibiu, când a venit un polițist să îl amendeze. A vrut să îi dea mită
Un cerşetor din judeţul Sibiu este cercetat pentru dare de mită. Acesta a intenționat să mituiască un polițist pentru a nu-l amenda.
Bărbatul în vârstă de 72 de ani din judeţul Sibiu a fost amendat pentru cerșetorie. Când polițistul a vrut să-l amendeze, acesta a încercat să-i dea agentului 100 de euro drept șpagă.
Cerșetorul din comuna Merghindeal, judeţul Sibiu, nu s-a ales doar cu amendă, ci a fost reținut pentru săvârşirea infracţiunii de dare de mită.
„În noaptea de 5.05.2024, în jurul orei 0,30, inculpatul a oferit unui agent de poliţie suma de 100 de euro, compusă din două bancnote de 50 de euro, cu titlu de mită, spre a-l determina pe acesta să îşi încalce atribuţiile de serviciu şi să nu dispună sancţionarea contravenţională a inculpatului pentru fapta de a apela în mod repetat la mila publicului”, a transmis Parchetul de pe lângă Tribunalul Sibiu, într-un comunicat de presă citat de News.
Mai mult, se pare că bărbatul le-a cerut agenţilor de ordine publică să îl ducă acasă cu autospeciala Poliţiei.
„În cursul zilei de mâine procurorul va aprecia dacă se impune luarea unei alte măsuri preventive faţă de inculpat. Pe parcursul cercetărilor penale procurorul a beneficiat de sprijinul lucrătorilor de poliţie din cadrul DGA – Serviciul Judeţean Anticorupţie Sibiu”, au mai transmis procurorii.